SL Uradni list Evropske unije L 122/2

IZVEDBENA UREDBA KOMISIJE (EU) 2018/720

z dne 16. maja 2018

o odprtju in upravljanju tarifne kvote Unije za perutnino s poreklom z Islandije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) in zlasti člena 58(1) Uredbe,

ob upoštevanju naslednjega:

(1) Med Evropsko unijo in Islandijo je bil sklenjen sporazum v obliki izmenjave pisem o dodatnih trgovinskih preferencialih za kmetijske proizvode (v nadaljnjem besedilu: Sporazum), ki je bil dosežen na podlagi člena 19 Sporazuma o Evropskem gospodarskem prostoru (2). Sporazum je Unija odobrila s Sklepom Sveta (EU) 2017/1913 (3).

(2) Priloga V k Sporazumu določa odprtje letne brezcarinske tarifne kvote za uvoz perutnine v Unijo s poreklom z Islandije.

(3) V skladu s Sklepom (EU) 2017/1913 naj bi Sporazum začel veljati prvi dan sedmega meseca po dnevu, ko pogodbenici druga drugo uradno obvestita, da so potrebni notranji postopki končani. Zadnje tako obvestilo je bilo podano 19. oktobra 2017. Sporazum zato začne veljati 1. maja 2018. Ukrepi, ki jih določa ta uredba, bi se morali uporabljati od datuma začetka veljavnosti Sporazuma.

(4) Sporazum določa, da je treba tarifno kvoto uporabljati letno, zato je treba uvoz upravljati na podlagi koledarskega leta. Ker pa se Sporazum uporablja od 1. maja 2018, bi bilo treba letne količine za leto 2018 in naslednja leta določiti v skladu s Prilogo V k Sporazumu.

(5) Komisija bi morala tarifno kvoto upravljati v skladu s kronološkim vrstnim redom datumov sprejetja carinskih deklaracij za sprostitev v prosti promet v skladu s pravili za upravljanje tarifnih kvot iz Izvedbene uredbe Komisije (EU) 2015/2447 (4).

(6) Sporazum določa, da se določbe iz Protokola 3 k Sporazumu med Evropsko gospodarsko skupnostjo in Republiko Islandijo, kakor je bil spremenjen s Sklepom št. 2/2005 Skupnega odbora ES-Islandija (5), uporabljajo za proizvode, upravičene do ugodnosti tarifne kvote.

(7) Ukrepi iz te uredbe so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1

Za perutnino s poreklom z Islandije se odpre tarifna kvota Unije, kot je določeno v Prilogi.

Člen 2

Tarifna kvota iz Priloge se upravlja v skladu s členi 49 do 54 Izvedbene uredbe (EU) 2015/2447.

Člen 3

Da bi bilo blago, našteto v Prilogi, upravičeno do ugodnosti tarifne kvote, določene v tej uredbi, mora smiselno ustrezati pravilom o poreklu in drugim določbam iz Protokola 3 k Sporazumu med Evropsko gospodarsko skupnostjo in Islandijo, kakor je bil spremenjen s Sklepom št. 2/2005 Skupnega odbora ES-Islandija.

Člen 4

Ta uredba začne veljati dvajseti dan po objavi v Uradnem listu Evropske unije.

Uporablja se od 1. maja 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 16. maja 2018 Za Komisijo Predsednik Jean-Claude JUNCKER

(1) UL L 269, 10.10.2013, str. 1.

(2) UL L 274, 24.10.2017, str. 58.

(3) Sklep Sveta (EU) 2017/1913 z dne 9. oktobra 2017 o sklenitvi Sporazuma v obliki izmenjave pisem med Evropsko unijo in Islandijo o dodatnih trgovinskih preferencialih za kmetijske proizvode (UL L 274, 24.10.2017, str. 57).

(4) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 58).

(5) Sklep št. 2/2005 Skupnega odbora ES-Islandija z dne 22. decembra 2005 o spremembi Protokola št. 3 o opredelitvi pojma „izdelki s poreklom“ in načinih upravnega sodelovanja k Sporazumu (UL L 131, 18.5.2006, str. 1).